У Курској бици под Хотовим руководством налазиле су се најбоље дивизије Немачке: моторизована дивизија „Велика Немачка“, 1. СС оклопна дивизија „Телесна гарда Адолфа Хитлера“, 2. СС оклопна дивизија „Рајх“, 3. СС оклопна дивизија „Мртвачка глава“ и др. Хотове јединице добиле су конкретно наређење: пробити совјетску линију одбране на јужном делу Курске потковице и сјединити се са јединицама које треба да дођу са севера. У борбама које су трајале недељу дана немачке јединице су уз огромне губитке у људству и техници успеле да пробију совјетске одбрамбене линије. Моторизована дивизија „Велика Немачка“ успела је да пробије две одбрамбене линије а 1. СС оклопна дивизија „Телесна гарда Адолфа Хитлера“ и 2. СС оклопна дивизија „Рајх“ и трећу последњу линију одбране.